RESOLUCIÓN do 11 de maio de 2011 pola que se convoca un curso sobre unha ferramenta informática de análise do risco químico (FARQ-AXEGA).
Academia Galega de Seguridade Pública — III. Outras disposicións — 27/05/2011

O artigo 43 da Lei 5/2007, do 7 de maio, de emerxencias de Galicia, establece que o persoal do sistema integrado de protección civil e emerxencias de Galicia estará formado tanto por persoal de carácter profesional de servizos que realicen algunha actividade relacionada coa xestión de riscos e de emerxencias como por persoal voluntario de entidades ou organizacións públicas ou privadas sen ánimo de lucro que teñan como fin a protección de persoas, dos bens e do ambiente en situacións de xestión de riscos e de emerxencias. Segundo o artigo 44 da citada lei este persoal organizarase en grupos operativos.
Por Resolución do 2 de agosto de 2010 publicouse o Plan Territorial de Emerxencias de Galicia (Platerga) onde se establece a estrutura de dirección e coordinación e as unidades organizativas para facer fronte dun xeito coordinado ás emerxencias que se poidan producir en Galicia, derivadas de riscos naturais, tecnolóxicos ou antrópicos.
Dentro das actividades programadas para o ano 2011, e conforme o establecido no artigo 46 da Lei 5/2007, do 7 de maio, de emerxencias de Galicia, e na Lei 1/2007, do 15 de xaneiro, da Academia Galega de Seguridade Pública, anúnciase a convocatoria dun curso sobre unha ferramenta informática de análise do risco químico (FARQ-AXEGA), conforme as seguintes bases:
1. Datos da actividade.
Denominación: ferramenta informática de análise do risco químico (FARQ-AXEGA).
Tipo: curso.
Horas lectivas: 28.
Modalidade: presencial.
Edicións: 1.
Obxectivos: dotar o persoal do sistema integrado de protección civil e emerxencias de Galicia, a que se refire o artigo 43.3º da Lei 5/2007, do 7 de maio, de emerxencias de Galicia, da formación básica necesaria para obter a acreditación necesaria para o exercicio da súa función.
Con este obxectivo neste curso teórico-práctico formarase o citado persoal no uso de ferramentas informáticas de modelización de escenarios en que estean presentes substancias químicas ou mercadorías perigosas, determinación das variables do contorno e representación dos resultados sobre a cartografía dixital correspondente, que permitan a planificación e a toma de decisións en tempo real durante un incidente en que estean implicadas substancias químicas perigosas que poidan afectar directa ou indirectamente as persoas, os bens materiais ou o ambiente.
Contido: o contido estrutúrase en bloques relativos ás ferramentas informáticas de análise e simulación de escenarios, cartografía dixital asociada á zona e outras ferramentas auxiliares.
Os temas tratados son:
• Presentación da ferramenta FARQ-AXEGA.
• Introdución á cartografía dixital. Sistemas usados en Galicia.
• Uso dunha aplicación típica en cartografía dixital.
• Instalación e configuración do FARQ-AXEGA.
• Apoio á xestión do risco químico CAMEO.
• Ferramenta de simulación de escenarios ALOHA.
• Ferramenta de representación MARPLOT.
• Representación e análise do risco con SVGIS.
• Información complementaria.
Todos os temas inclúen exercicios prácticos sobre os temas tratados e haberá un exercicio final de conxunto.
2. Desenvolvemento da convocatoria.
Destinatarios/as: o curso vai dirixido a técnicos de garda do servizo integrado de protección civil e emerxencias de Galicia, membros do Comité asesor dos plans de emerxencia exterior de industrias con risco químico, responsables do posto de mando avanzado en plans de emerxencia exterior de industrias con risco químico, membros do grupo de seguimento e avaliación dos plans de emerxencia exterior de industrias de risco químico, responsables dos servizos contra incendios e salvamento de Galicia que formen parte do grupo de intervención nun plan de emerxencia exterior dunha industria de risco químico (cadros de mando superiores con experiencia en planificación do risco químico e intervención en incidencias con produtos químicos), técnicos especialistas en emerxencias nucleares, radiolóxicas, bacteriolóxicas e químicas (NRBQ).
Requisitos:
• Experiencia e formación en planificación e intervención en incidentes con mercadorías perigosas.
• Coñecementos medios de informática.
• Preferiblemente con coñecementos de aplicacións de cartografía dixital así como do idioma inglés.
Prazas ofertadas: 25.
3. Solicitudes de participación.
a) O persoal que desexe participar no curso convocado nesta resolución deberá cubrir o formulario de matrícula telemática na páxina web da Agasp http://agasp.xunta.es, na epígrafe Actividades formativas, cursos con inscrición aberta, de acordo co disposto na base 4 desta resolución.
Non se admitirá ningunha outra forma ou modelo de solicitude.
b) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo dun ano computado desde o momento en que se detecte o feito.
c) Será necesario consignar no formulario de solicitude un número de teléfono móbil ou un enderezo de correo electrónico operativo co fin de poder realizar as notificacións necesarias.
d) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, que non se axusten ao formulario de solicitude ou que sexan presentadas fóra de prazo.
e) O prazo para a presentación de solicitudes será de 10 días naturais a partir do día seguinte ao da publicación desta resolución no
Diario Oficial de Galicia
. Se o último día de prazo fose inhábil, entenderase prorrogado ao primeiro día hábil seguinte.
4. Formulario normalizado de solicitude.
a) Os formularios de solicitude a que se refire a base anterior serán obtidos e cubertos pola persoa solicitante necesariamente a través da páxina web da Academia Galega de Seguridade Pública, que poden encontrar no enderezo da internet http://agasp.xunta.es
Dentro da páxina web da Agasp debe accederse á epígrafe Actividades formativas, Cursos con inscrición aberta e premer no enlace Formulario. Unha vez cubertos os datos debe seleccionar Enviar.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
Para facilitar as posibles notificacións ou avisos telefónicos, se a persoa solicitante ten teléfono móbil é conveniente que poña soamente ese número nos campos do formulario de solicitude destinados a ese fin.
Se o solicitante dispón dunha conta de correo electrónico é importante que a faga constar.
No campo do formulario de solicitude chamado Entidade debe describirse de xeito completo e resumido o colectivo a que pertence o solicitante de entre os que aparecen na epígrafe Destinatarios desta convocatoria.
c) Os formularios poderán ser obtidos e cubertos ata as 14.00 horas da data de finalización do prazo de presentación de solicitudes.
d) En caso de dúbida, dificultades técnicas ou necesidade de máis información poderán dirixirse á Agasp a través dos números de teléfono 886 20 61 12 e 886 20 61 37, do fax: 886 20 61 23 ou enderezo de correo electrónico formacion.emerxencias.agasp@xunta.es, que adoptará as medidas necesarias para facilitar a presentación de solicitudes.
5. Criterios de selección do alumnado participante.
Na selección empregaranse os criterios establecidos no artigo 20 da Orde do 4 de febreiro de 2009 pola que se aproba o Regulamento de réxime interior da Academia Galega de Seguridade Pública, sen prexuízo da reserva do 50% das prazas para solicitantes mulleres que reúnan os requisitos establecidos na convocatoria, segundo o disposto no artigo 37.bis da Lei 7/2004, do 16 de xullo, galega para a igualdade de mulleres e homes. Se non hai suficientes solicitudes de participación de mulleres, as prazas sobrantes acrecentarán as da quenda xeral.
No caso de que non haxa un suficiente número de solicitantes que reúnan os requisitos nalgún curso poderá completarse o número de alumnos asignado a este mediante a apertura dun novo prazo público na páxina web da Agasp, con suficiente antelación para que teña lugar unha adecuada selección das novas persoas candidatas.
6. Publicación das relacións do persoal seleccionado.
A Academia Galega de Seguridade Pública publicará no sitio web http://agasp.xunta.es, as solicitudes de participación que resulten seleccionadas segundo os criterios de selección mencionados anteriormente.
As persoas que resulten seleccionadas teñen a obriga de participar no desenvolvemento da actividade, agás que comunicasen a súa imposibilidade de asistencia con cando menos 48 horas de antelación ao comezo desta. Esta renuncia deberase comunicar por escrito á Agasp, por correo electrónico ao enderezo formacion.emerxencias.agasp@xunta.es ou por fax ao número 886 20 61 23.
Noutro caso serán excluídas automaticamente da selección para as dez seguintes actividades que se convoquen, para as que reúnan os requisitos exixidos de participación (artigos 18 e 21 do Regulamento de réxime interior da Agasp).
7. Desenvolvemento da actividade.
Lugar: sede da Academia Galega de Seguridade Pública.
Horario: mañá e tarde.
Datas: do 20 ao 23 de xuño.
Certificado de aproveitamento: ao remate da actividade entregaráselles un certificado de aproveitamento a aquelas persoas que acrediten a súa participación continuada e superen a proba final.
8. Dereitos e deberes do alumnado participante.
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado por orde da Consellería de Presidencia, Administracións Públicas e Xustiza, do 4 de febreiro de 2009 (DOG n.º 30, do 12 de febreiro).
9. Financiamento da actividade.
Esta actividade é cofinanciada nun 80% polo Fondo Social Europeo dentro do Programa operativo Fondo Social Europeo de Galicia 2007-2013, no eixe 3, tema prioritario 72.
10. Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 11 de maio de 2011.